मदन कौशिक हरिद्वार विधान सभा सीट थमां पिछले चुनाएं च उत्तराखंड च सर्वाधिक मतें कन्नै विजयी होए हे ते उनें इक रकार्ड बनाया हा। उनें गी हरवर्ग दे वोट बी हासल होए हे। जिंदे च मुस्लिम मतदाता बी शामल न। उंदे समर्थकें दा एह् बी गलाना ऐ जे मिशन आडवानी गी सफल बनाने लेई इक-इक लोकसभा सीट उप्पर जिताऊ प्रत्याशी गै आह्‌न्ने चाहिदे ते मंत्री पद उप्पर हुंदे होए मदन कौशिक ने लोकसभा क्षेत्र दी समस्याएं दा निदान करिऐ इत्थे दे लोकें ते मतदाताएं च जेह्‌ड़ी साख बनाई ऐ उसी लोकसभा चुनाएं च भुनाया जाई सकदा ऐ। कार्यकर्त्ताएं उप्पर सिदद्धी पकड़ सम्पर्क होने मूजब उनें गी प्रत्याशी घोषित कीता गेआ ऐ। उत्तराखंड दी पंञ लोकसभा सीटें उप्पर भाजपा ने त्रै लोकसभा सीटें नैनीताल, टिहरी ते पौडी उप्पर ठाकुर गी प्रत्याशी बनाया ऐ। मदन कौशिक इक्कलै ब्राहमण न जिनें गी उत्तराखंड च टिकट दित्ता ऐ। जेल्लै के स्वामी चिन्मयानंद बी ठाकुर जाति कन्नै गै सरबंधत न ते मदन कौशिक थमां टिकट वापस लैने उप्पर उत्तराखंड दे ब्राहमण मतदाताएं दे बी नाराज होने दी पूरी पूरी मेद ऐ। स्वामी चिन्मयानंद यद्यपि केन्द्र च साबका गृहराज्यमंत्री रेही चुके दे न पर पैह्‌ले उनें बदायू फ्ही मछलीशहर ते फ्ही जौनपुर थमां चुनां लड़ेआ। हर बारी अपना लोकसभा क्षेत्र बदलने मूजब उंदी छवि ते भगौड़े सांसद दी गै बनी ऐ। हर बारी लोकसभा क्षेत्र बदलने कन्नै मतदाताएं च उंदे प्रति विश्‍वास दी कमी ते उंदे च दबारा अपने क्षेत्र कन्नै लड़ने दे आत्म विश्वास दी कमी उंदे इस बारी हरिद्वार थमां टिकट हासल करने च रूकावट बनी रेही ऐ।